Germania, solidară cu România: O echipă de medici germani vine la Brașov pentru a trata pacienții afectați de COVID-19
O echipă de medici din Pforzheim (Germania) se alătură cadrelor medicale din Brașov pentru a trata pacienții afectați de îmbolnăvirea cu COVID-19. Medicii germani vor ajunge duminică în România și se vor afla în țară pentru cinci zile, pentru a-și ajuta colegii din Brașov, informează site-ul local BizBrasov.ro.

Mai mult, echipa va aduce la Brașov un bronhoscop, trei aparate de ventilație și echipamente medicale de protecție, majoritatea dintre acestea urmând a fi donate Spitalului Clinic Județean de Urgență Brașov.

Proiectul de strângere de fonduri pentru Spitalului Clinic Județean de Urgență Brașov a fost inițiat de Oana Krichbaum, consilier local CDU în Pforzheim și originară din Brașov. Demersul este, de asemenea, susținut de Gunther Krichbaum, președintele Forumului Germano-Român din Berlin, care are ca scop construirea și consolidarea punților economice, diplomatice și culturale dintre Germania și România.

În urma inițiativei s-au strâns inițial aproximativ 3.000 euro, pentru ca apelului la solidaritate să răspundă apoi dr. Thushira Weerawarna, medicul șef al Secției de Pneumologie a Spitalului Siloah din Pforzheim. Astfel, medicii din Pforzheim s-au mobilizat și au decis să vină la Brașov pentru a munci cot la cot cu colegii români.

”Vreau să le mulțumesc medicilor germani pentru implicare și generozitate, cred că putem învăța foarte mult din gestul lor”, a declarat Oana Krichbaum, care este și președintele Societății Româno-Germane din Pforzheim.
[('Știre reală', 423), ('Minimizarea impactului COVID-19', 222), ('Criticarea restricțiilor', 149), ('Narațiuni legate de sănătate', 24), ('Satiră', 317), ('Criticarea actorilor naționali și internaționali', 247), ('Geo-politică', 354), ('Teorii ale conspirației', 91), ('Acuzații de autoritarism și distopie', 225), ('Narațiuni legate de vaccinare', 367)]